Hekate
Hekate er en græsk gudinde for trolddom og hekseri. Hun hersker over spøgelser og påkaldes af hekse, men kan også afværge hekseri; på Athens huse sad hendes små altre, som kunne holde onde ånder borte. På antikke billedfremstillinger kan Hekate smelte sammen med Artemis og Persefone til et trehovedet væsen med én krop, ofte med fakler og månesymboler i hænderne, hvilket viser forbindelsen kvinde-trolddom-underverden. Hekate dyrkedes også ved altre på trekorsveje, heraf hendes latinske tilnavn, Trivia.